Hudák, Vazil, minister hospodárstva SR (2015-06-18):
Ďakujem, pán predsedajúci, ďakujem aj vám, panie poslankyne, páni poslanci, za vaše vystúpenia. Chcel by som reagovať stručne a fakticky k tým veciam, ktoré tu boli povedané. Inak, samozrejme, trochu sa cítim ako človek, ktorý je prvýkrát v tejto atmosfére, tak trochu pogrilovaný alebo, ako sa hovorí, half-cocked, ale chápem, že to je súčasť tohto procesu, takže budem si na to musieť zvykať. Naozaj ma mrzí, že ako nový minister prichádzam pred vás s legislatívnym aktom alebo s návrhom novely zákona, ktorý musí ísť cez skrátené legislatívne konanie. Určite to nie je niečo, čo by som chcel robiť často. Je to naozaj veľmi, veľmi výnimočné. A tá výnimočnosť je daná proste situáciou, v ktorej sme. Ja sa pokúsim tak nejako vysvetliť, prečo teda žiadame o toto. A možno ešte predtým, než pôjdem k tomu, chcem len povedať, že ja som doteraz bol mimo politiky, prišiel som v podstate do týchto pozícií zo súkromného sektora. Prvýkrát som v tejto pozícii v parlamente. A musím povedať už skôr ako občan Slovenska, že ma mrzí, že je tu taký negatívny vzťah ku vláde. Mne to je jedno, či to je vláda strany SMER alebo akákoľvek iná vláda, ale je tu akýsi taký pocit prezumpcie viny voči vláde a automaticky sa zvažuje alebo sa vidí vláda ako tá inštitúcia, ktorá dokáže všetko zneužiť, ktorá tu bude budovať krtkolandy, ktorá proste urobí zo Slovenska jeden veľký strategický industriálny park a tak ďalej. Ja myslím, že akákoľvek zodpovedná vláda, ktorá sa chce pokúsiť o znovuzvolenie, a strana, ktorá vyjde týmto smerom, proste by to nikdy neurobila. Ale, dobre, to už je na inú diskusiu. Takže prečo je toto skrátené legislatívne konanie? Po prvé. Legislatíva je nie tvorená pre jedného konkrétneho investora. Táto legislatíva proste vychádza z konkrétnej situácie na Slovensku. My sme zdedili situáciu, kde máme veľa rôznych parkov, či už sú to brownfieldy alebo greenfieldy, to je jedno, ale proste máme tu industriálne parky, ktoré sú malé, rozdrobené, porozhadzované po Slovensku. Nerozumiem, prečo to presne takto dopadlo. Asi tam boli nejaké dôvody. Ale realita je proste taká, že na Slovensku nemáme väčšie industriálne parky nad, dajme tomu, 100 hektárov, ktoré sú potrebné pre významných investorov. Tu sme v obrovskej nevýhode oproti Poľsku, oproti Českej republike aj Maďarsku, proste oproti krajinám, s ktorými vždy bojujeme a súťažíme o takéto investície obrovského, veľkého rozsahu. A tí investori naozaj žiadajú parky, ktoré sú minimálne nad 100 alebo nad 200 hektárov. Ja viem, už počas môjho pôsobenia na ministerstva financií sme prišli minimálne, čo ja viem, o dve veľké investície, práve kvôli tomu, že sme nedokázali poskytnúť takéto veľké parky. Išlo konkrétne investíciu Apolla a, myslím, Nexenu. Takže máme už reálne príklady toho, že sme o takéto investície prišli, a to práve kvôli tomu, že takéto parky proste nemáme. Ale už ich bolo viacej, ako tu sa hovorilo o tom, že proste tie škody naozaj už boli niekde v minulosti. A proste je to tak, že toto nám veľmi chýba v tej konkurencii s ostatnými krajinami v regióne. A ja sa pozerám dopredu a ak sa dívam dopredu, tak proste Slovensko potrebuje vybudovať takéto parky, ináč takéto veľké investície proste nezískame. Takže novela tohto zákona má význam všeobecne, nie pre konkrétneho investora, ale proste na Slovensku schopnosť takéto parky vybudovať je proste reálna a aj objektívna. Prečo je to teraz a tak rýchlo? Skutočne je tu jeden významný investor. Ja si myslím, že už som to aj spomínal v niektorých interview alebo v médiách, že ide proste o automobilku, ktorá má záujem o veľkú investíciu, kde Slovensko je v poslednom kole výberu a súťaže. Ja som tu vo veľmi nevýhodnej situácii ako minister a ako človek, ktorému záleží nie ako ministrovi, ale ako Slovákovi na tom, aby tá investícia sem prišla, pretože sa hovorí o miliardách eur, že ten investor si veľmi dôrazne želá, aby nebolo spomínané jeho meno, názov, aby sa nehovorilo o tejto investícii verejne. Ospravedlňujem sa, že som nemal možnosť sa stretnúť so všetkými poslaneckými klubmi a aj to v podstate vysvetliť takto osobne, pretože parlamentná pôda, žiaľ, nie je tá, ktorú môžem na to využiť. Hovoril som napríklad s poslancom Hudackým, kde som sa to v podstate snažil vysvetliť a kde sme hovorili dosť konkrétne. Nestihol som ďalších osloviť, takže za to sa ospravedlňujem. Ale realita je taká, že je proste obrovská šanca pre Slovensko získať obrovskú investíciu, ktorá by priniesla tisícky pracovných miest. Samozrejme, na to sa nabaľujú dodávatelia a tak ďalej a tak ďalej. A proste toto by naozaj posunulo slovenskú ekonomiku zase niekam ďalej. A pravdupovediac to je jedno, či to je tá vláda, oná vláda, SMER, NESMER, je to proste dobre pre Slovensko. Takže máme šancu toto získať. Sme v nevýhode, ako som už povedal, voči krajinám, ktoré sú tu v regióne a ktoré sú našimi konkurentmi, a potrebujeme proste mať tento park vybudovaný veľmi rýchlo, pretože tento investor urobí rozhodnutie do polovice septembra. Tak nám to bolo povedané. Mali sme viacero veľmi konfidenciálnych stretnutí s týmto investorom. A proste deadline, ten dátum, dokedy sa musia rozhodnúť, je krátky. Takže ísť normálnym legislatívnym procesom by znamenalo ako to viete veľmi dobre, niekoľko mesiacov. A proste ten luxus tu nemáme. Preto je teda tá prosba, tá žiadosť o podporu skráteného legislatívneho konania, aby sme mohli v podstate súťažiť o tohto investora aspoň minimálne na rovnakej úrovni, na akej sú ďalšie krajiny v tomto regióne. A posledné, čo by som chcel povedať, je, samozrejme, ja som z východu Slovenska, myslím, že poznám regióny s vysokou nezamestnanosťou, regióny, ktoré sú odľudňované, z ktorých ľudia odchádzajú preč za zamestnaním. A, samozrejme, aj ako minister hospodárstva budem mať snahu o to, aby sme vytvorili podmienky pre to, aby investori išli do týchto regiónov. A jednou z úloh, ktorú si dávam, nielen pre seba, samozrejme, som o tom diskutoval aj s ostatnými členmi vlády, je, že chcel by som vytvoriť taký komplex finančných, daňových, zdravotníckych opatrení, ale aj trebárs študijných a vzdelávacích, ktoré by v podstate lákali viac tých investorov, aby išli do týchto tzv. hladových dolín. Takže ja by som to týmto ukončil, ešte raz, ďakujem za tie pripomienky, ktoré tu boli. Mnohé z nich mi pomohli, aby som sa ešte aj možno viac zamyslel nad tým, ako to realizovať. Určite to budeme realizovať tak, aby takéto investície a tie sceľovania pozemkov boli robené transparentne a aby proste to bolo v poriadku. Takže to je toľko z mojej strany a ďakujem tým, ktorí to podporia. (Potlesk.)